**“Kənd və rayon yerlərində yaşayan qadınların iqtisadi və sosial həyatda iştirakının təşviqi” layihəsinin 2015-ci ilin aprel-oktyabr ayları dövründə icraatı haqqında**

**HESABAT**

Azərbaycan Respublikasının Ailə, Qadın və Uşaq Problemləri üzrə Dövlət Komitəsi ilə BMT İnkişaf Proqramının birgə həyata keçirdiyi “Kənd və rayon yerlərində yaşayan qadınların iqtisadi və sosial həyatda iştirakının təşviqi” layihəsi 2014-cü ilin dekabr ayından etibarən Koka Kola Fondunun maliyyə yardımı ilə Neftçala rayonunda davam etdirilir. 2015-ci ilin aprel-oktyabr ayları ərzində aşağıdakı işlər görülmüşdür:

* Neftçalalı qadınlar üçün aprel ayında təşkil olunmuş “Biznes Bacarıqlarının İnkişafı” təlimindən sonra təqdim olunmuş müxtəlif biznes layihələri aprel-may aylarında qiymətləndirilmişdir. Seçim nəticəsində aşağıdakı 7 biznes layihəsinin BMTİP tərəfindən dəstəklənməsi qərarı verilmişdir:
  1. “Qadın Fitnes Klubu”
  2. “Kompüter Xidmətləri”
  3. “Xınayaxdı Mərasimlərinin Təşkili”
  4. “Dərzilik xidməti”
  5. “Qoyunçuluq təsərrüfatı” (Xıllı kəndində)
  6. “Qoyunçuluq təsərrüfatı” (Aşağı Qaramanlı kəndində)
  7. “Kəndli-Fermer İstehsal Təsərrüfatı” (seçim və müzakirələr davam edir)
* İyunun 3-də Neftçala Qadın Resurs Mərkəzinin rəsmi açılış mərasimi olmuşdur. Mərasimdə Dövlət Komitəsinin Sədr müavini Sədaqət Qəhrəmanova, BMTİP Rezident Nümayəndəsinin Müavini Nato Alhazişvili, Neftçala Rayon İcra Hakiminin Müavini Gültəkin Sadıqova, Coca-Cola şirkətinin nümayəndələri Banu Kokoz və Elşad Fərzəliyev, eləcə də Neftçala qadınları və “Öz biznesini yarat” turunun qalibləri iştirak ediblər.
* İyul-sentyabr ayları ərzində yuxarıda sadalanan biznes layihələrinin müəllifləri ilə çoxsaylı görüşlər və müzakirələr keçirilmiş, həmin bizneslərin yaradılması üçün qadınların və BMTİP-in qarşılıqlı iştirakı (töhfəsi) razılaşdırılmış, tələb olunan material və avadanlıqların alınıb qadınlara çatdırılması üçün BMTİP-in satınalma prosedurları yerinə yetirilmişdir. 7 biznesin yaradılması 9 qadın və onların ailələri üçün əlavə gəlir və məşğulluq yeri deməkdir.
* Oktyabrın 15-də, Beynəlxalq Kəndli Qadınlar Günündə, Neftçala rayon mərkəzində qadınlara məxsus 4 biznesin (Fitnes Mərkəzi, Xınayaxdı Xidməti, Dərzilik və Kompüter Xidmətləri) rəsmi açılış mərasimi təşkil olunmuşdur. Tədbirdə iştirak edən BMTİP Rezident Nümayəndəsinin Müavini Nato Alhazişvili və Neftçala Rayon İcra Hakiminin Müavini Gültəkin Sadıqova simvolik qırmızı lenti kəsmiş, bizneslərlə tanış olmuş, qadınlarla çay süfrəsi arxasında müxtəlif problem və perspektivləri müzakirə etmişlər.
* Hal-hazırda daha 3 kənd təsərrüfatı bizneslərinin (iki qoyunçuluq və bir fermer-istehsal təsərrüfatı) yaradılması istiqamətində işlər gedir.